Likumprojekts

**Grozījumi likumā "Par valsts un pašvaldību finanšu līdzekļu un mantas izšķērdēšanas novēršanu"**

Izdarīt likumā "Par valsts un pašvaldību finanšu līdzekļu un mantas izšķērdēšanas novēršanu" (Latvijas Republikas Saeimas un Ministru Kabineta Ziņotājs, 1995, 17.nr.; 1997, 5.nr.; 2001, 24.nr.; 2002, 14.nr.; 2008, 8., 24.nr.; Latvijas Vēstnesis, 2009, 157.nr.; 2010, 148.nr.) šādus grozījumus:

1. Papildināt likumu ar 6.3 pantu šādā redakcijā:

"**6.3 pants. Kapitālsabiedrību nekustamā īpašuma iznomāšanas noteikumi**

(1) Ja kapitālsabiedrība iznomā savu nekustamo īpašumu, tai ir pienākums izstrādāt kapitālsabiedrības nekustamā īpašuma iznomāšanas kārtību un nodrošināt tās publisku pieejamību savā mājaslapā internetā, ja tāda ir, vai kapitālsabiedrības telpās.

(2) Lai nodrošinātu informācijas publisku pieejamību par iznomāšanai paredzēto un jau iznomāto nekustamo īpašumu, kapitālsabiedrība valsts akciju sabiedrības "Valsts nekustamie īpašumi" mājaslapā internetā bez maksas publicē vismaz šādu informāciju:

1) 10 darbdienas pirms līguma noslēgšanas − nekustamā īpašuma adrese, kadastra numurs, platība, lietošanas mērķis un paredzamais līguma darbības termiņš;

2) 10 darbdienas pēc līguma noslēgšanas − nekustamā īpašuma adrese, kadastra numurs, platība, lietošanas mērķis, nomnieks, nomas maksas apmērs un līguma darbības termiņš.

(3) Šo pantu nepiemēro, ja kapitālsabiedrība savu nekustamo īpašumu iznomā personām, kuras sniedz sabiedriskos pakalpojumus un kurām ir ekskluzīva licence attiecīgo sabiedrisko pakalpojumu sniegšanā, valsts iestādēm, pašvaldību iestādēm, atvasinātām publiskām personām un publisko tiesību juridiskajām personām valsts pārvaldes uzdevumu izpildei, kā arī ja nomnieks ir sabiedrība, kas ar kapitālsabiedrību atrodas viena koncerna sastāvā, un tas ir noteikts kapitālsabiedrības nekustamo īpašumu iznomāšanas kārtībā."

2. Papildināt 10.pantu ar ceturto daļu šādā redakcijā:

"(4) Šā panta pirmās daļas noteikumi neattiecas uz finanšu līdzekļu un mantas nodošanu valsts iestādēm, pašvaldību iestādēm, atvasinātām publiskām personām un publisko tiesību juridiskajām personām valsts pārvaldes uzdevumu izpildei."

Finanšu ministra vietā–

labklājības ministre

I.Viņķele